钦定古今图书集成/明伦汇编/官常典/第089卷 > 汉中王瑀
## 钦定古今图书集成/明伦汇编/官常典/第089卷 > 汉中王瑀

按《唐书让皇帝传》：让皇帝宪子瑀，早有才望，伟仪观，
始封陇西郡公，从帝幸蜀，至河池，封汉中王，山南西
道防御使。乾元初，宁国公主降回纥，诏瑀以特进太
常卿持节册拜回纥为威远可汗。瑀亦知音，常早朝
过永兴里，闻笛音，顾左右曰：“‘是太常工乎’？曰：‘然’。它日
识之，曰：‘何故卧吹’？笛工惊谢。又闻康昆仑奏琵琶，曰：
‘琵声多，琶声少，是未可弹五十四丝大弦也。乐家以
自下逆鼓曰琶，自上顺鼓曰琵’”云。肃宗诏收群臣马
助战，瑀与魏少游等持不可。帝怒，贬蓬州长史。薨，赠
太子太师，谥曰宣。孙景俭。